ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ Αξιολόγηση της δράσης που αναλήφθηκε από την Ισπανία σε εφαρμογή της σύστασης του Συμβουλίου της 10ης Ιουλίου 2012 για τον τερματισμό της κατάστασης υπερβολικού δημοσιονομικού ελλείμματος /* COM/2012/0683 final */





ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ Αξιολόγηση της δράσης που αναλήφθηκε από την Ισπανία σε εφαρμογή της σύστασης του Συμβουλίου της 10ης Ιουλίου 2012 για τον τερματισμό της κατάστασης υπερβολικού δημοσιονομικού ελλείμματος 1. Διαδικασία υπερβολικού ελλείμματος: Πλαίσιο Στις 27 Απριλίου 2009, το Συμβούλιο αποφάσισε, σύμφωνα με το άρθρο 104 παράγραφος 6 της Συνθήκης για την ίδρυση της Ευρωπαϊκής Κοινότητας («ΣΕΚ»), ότι στην Ισπανία υπήρχε υπερβολικό έλλειμμα και εξέδωσε σύσταση για τη διόρθωση του υπερβολικού ελλείμματος το αργότερο έως το 2012, σύμφωνα με το άρθρο 104 παράγραφος 7 της ΣΕΚ και με το άρθρο 3 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος. Στις 2 Δεκεμβρίου 2009, το Συμβούλιο αποφάσισε, σύμφωνα με το άρθρο 3 παράγραφος 5 του κανονισμού (ΕΚ) αριθ. 1467/97, ότι είχαν ληφθεί αποτελεσματικά μέτρα και ότι είχαν προκύψει, μετά την έκδοση της σύστασης αυτής, απρόβλεπτα αντίξοα οικονομικά συμβάντα με μείζονες αρνητικές επιπτώσεις για τα δημόσια οικονομικά. Ως αποτέλεσμα, το Συμβούλιο εξέδωσε αναθεωρημένη σύσταση, βάσει του άρθρου 126 παράγραφος 7 της ΣΛΕΕ, για τη διόρθωση του υπερβολικού ελλείμματος το αργότερο έως το 2013 κατά τρόπο αξιόπιστο και διατηρήσιμο, με τη λήψη μέτρων σε μεσοπρόθεσμο πλαίσιο. Στις 15 Ιουνίου 2010, η Επιτροπή κατέληξε στο συμπέρασμα ότι η Ισπανία είχε λάβει αποτελεσματικά μέτρα, συμμορφούμενη με τη σύσταση του Συμβουλίου της 2ας Δεκεμβρίου 2009 για τη μείωση του δημοσιονομικού ελλείμματος κάτω από την τιμή αναφοράς του 3% του ΑΕΠ, και θεώρησε ότι δεν ήταν επομένως αναγκαία καμία περαιτέρω ενέργεια στο πλαίσιο της διαδικασίας υπερβολικού ελλείμματος. Στις 10 Ιουλίου 2012, το Συμβούλιο αποφάσισε, σύμφωνα με το άρθρο 3 παράγραφος 5 του κανονισμού (ΕΚ) αριθ. 1467/97, ότι είχαν ληφθεί αποτελεσματικά μέτρα αλλά ότι είχαν προκύψει, μετά την έκδοση της αναθεωρημένης σύστασης το 2009, απρόβλεπτα αντίξοα οικονομικά συμβάντα με μείζονες αρνητικές επιπτώσεις για τα δημόσια οικονομικά. Ως εκ τούτου, το Συμβούλιο εξέδωσε αναθεωρημένη σύσταση, βάσει του άρθρου 126 παράγραφος 7 της ΣΛΕΕ (η «αναθεωρημένη σύσταση ΔΥΕ»), και συνέστησε στην Ισπανία να διορθώσει το υπερβολικό έλλειμμα έως το 2014, το αργότερο. Προκειμένου να επανέλθει το ονομαστικό δημοσιονομικό έλλειμμα κάτω από την τιμή αναφοράς του 3% του ΑΕΠ έως το 2014, συστήθηκε στην Ισπανία να επιφέρει βελτίωση του διαρθρωτικού ισοζυγίου κατά 2,7% του ΑΕΠ το 2012, 2,5% του ΑΕΠ το 2013 και 1,9% του ΑΕΠ το 2014. Με βάση την επικαιροποίηση των εαρινών προβλέψεων του 2012 των υπηρεσιών της Επιτροπής, οι στόχοι για το ονομαστικό έλλειμμα, σύμφωνα με τις ζητούμενες βελτιώσεις του διαρθρωτικού δημοσιονομικού ισοζυγίου, είναι 6,3% του ΑΕΠ για το 2012, 4,5% του ΑΕΠ για το 2013 και 2,8% του ΑΕΠ το 2014. Διατυπώθηκε επίσης σύσταση προς τις ισπανικές αρχές να εφαρμόσουν τα μέτρα που θεσπίστηκαν στον προϋπολογισμό του 2012 και στα σχέδια επανεξισορρόπησης των Αυτόνομων Κοινοτήτων και να εγκρίνουν, πριν από το τέλος Ιουλίου 2012, το εξαγγελθέν πολυετές σχέδιο προϋπολογισμού για την περίοδο 2013-14, συμπεριλαμβανομένης μεσοπρόθεσμης δημοσιονομικής στρατηγικής, προσδιορίζοντας πλήρως τα διαρθρωτικά μέτρα τα οποία, βάσει των επικαιροποιημένων εαρινών προβλέψεων του 2012 των υπηρεσιών της Επιτροπής, είναι απαραίτητα για την επίτευξη της διόρθωσης του υπερβολικού ελλείμματος μέχρι το 2014. Τους συστήθηκε επίσης να εγκρίνουν χωρίς καθυστέρηση πρόσθετα μέτρα το 2012, σε περίπτωση που υλοποιηθούν οι κίνδυνοι για τα δημοσιονομικά σχέδια. Επιπλέον, η Ισπανία κλήθηκε να εφαρμόσει με αυστηρότητα τις νέες διατάξεις του νόμου δημοσιονομικής σταθερότητας σχετικά με τη διαφάνεια και τον έλεγχο της εκτέλεσης του προϋπολογισμού. Σύμφωνα με τις ειδικές κατά χώρα συστάσεις στο πλαίσιο του Ευρωπαϊκού Εξαμήνου, το Συμβούλιο ζήτησε επίσης από την Ισπανία να δημιουργήσει έναν ανεξάρτητο δημοσιονομικό οργανισμό για την εκπόνηση αναλύσεων, την παροχή συμβουλών και την παρακολούθηση της δημοσιονομικής πολιτικής, να προσηλωθεί στον εκτελεστό χαρακτήρα του μεσοπρόθεσμου δημοσιονομικού πλαισίου της, καθώς επίσης να παρακολουθεί με προσοχή την τήρηση των δημοσιονομικών στόχων στις διάφορες βαθμίδες της γενικής κυβέρνησης, καθ’ όλη τη διάρκεια του έτους. 2. Εκτίμηση σχετικά με την ανάληψη αποτελεσματικής δράσης Η εκτίμηση αυτή βασίστηκε στις φθινοπωρινές προβλέψεις του 2012 των υπηρεσιών της Επιτροπής. Λαμβάνει υπόψη τις οικονομικές και δημοσιονομικές εξελίξεις από τις 10 Ιουλίου 2012, όταν εκδόθηκε η τελευταία σύσταση του Συμβουλίου βάσει του άρθρου 126 παράγραφος 7 της ΣΛΕΕ. Σύμφωνα με τις φθινοπωρινές προβλέψεις του 2012 των υπηρεσιών της Επιτροπής, το πραγματικό ΑΕΠ αναμένεται να μειωθεί κατά 1,4% και το 2012 και το 2013, προτού αυξηθεί κατά 0,8% το 2014. Την εποχή της τελευταίας σύστασης του Συμβουλίου βάσει του άρθρου 126 παράγραφος 7 της ΣΛΕΕ, το πραγματικό ΑΕΠ αναμενόταν να μειωθεί κατά 1,9% και 0,3% το 2012 και το 2013, αντιστοίχως. Δεδομένου ότι η ανάκαμψη αναμενόταν να ξεκινήσει νωρίτερα και να είναι ισχυρότερη, η αύξηση του πραγματικού ΑΕΠ προβλεπόταν να ανέλθει στο +1,1% το 2014. Η ελαφρώς λιγότερο αρνητική προβλεπόμενη ανάπτυξη για το 2012 αποδίδεται κυρίως σε κάπως πιο ανθεκτική εγχώρια ζήτηση, καθώς η δημοσιονομική εξυγίανση είχε περισσότερο σταδιακό αντίκτυπο από ό,τι αναμενόταν κατά τον χρόνο έκδοσης της τελευταίας σύστασης του Συμβουλίου βάσει του άρθρου 126 παράγραφος 7 της ΣΛΕΕ. Όσον αφορά το 2013 και το 2014, η σύσταση του Συμβουλίου βασιζόταν στην παραδοχή ότι δεν θα υπάρξει μεταβολή πολιτικής, ενώ στις φθινοπωρινές προβλέψεις του 2012 των υπηρεσιών της Επιτροπής λαμβάνονται επίσης υπόψη πρόσθετα μέτρα εξυγίανσης που περιλαμβάνονται στο σχέδιο προϋπολογισμού για την περίοδο 2013-14 και στον προϋπολογισμό για το 2013. Το 2012, σύμφωνα με τις φθινοπωρινές προβλέψεις του 2012 των υπηρεσιών της Επιτροπής, το έλλειμμα της γενικής κυβέρνησης προβλέπεται να μειωθεί σε 8,0% του ΑΕΠ, ή 7,0% του ΑΕΠ εάν εξαιρεθεί το αποτέλεσμα των εισφορών κεφαλαίων σε τράπεζες που διενεργήθηκαν το 2012, από 9,4% του ΑΕΠ το 2011 (8,9% του ΑΕΠ, εάν εξαιρεθούν οι εισφορές κεφαλαίων σε τράπεζες που διενεργήθηκαν το 2011). Το αποτέλεσμα αυτό μπορεί να συγκριθεί με τον στόχο της κυβέρνησης και της αναθεωρημένης σύστασης της ΔΥΕ ύψους 6,3% του ΑΕΠ. Παρά την προβλεπόμενη απόκλιση από τον στόχο, η αναμενόμενη μείωση του ονομαστικού ισοζυγίου θα υποστηριχθεί από μια ουσιαστική βελτίωση του πρωτογενούς ισοζυγίου, γύρω στις 2½ εκατοστιαίες μονάδες (εξαιρουμένων των εισφορών κεφαλαίων σε τράπεζες που διενεργήθηκαν το 2012), ενώ παρατηρείται συρρίκνωση της οικονομίας κατά σχεδόν 1½ τοις εκατό. Για να αντισταθμίσει την πιθανή απόκλιση από τον στόχο για το έλλειμμα και σύμφωνα με τη σύσταση του Συμβουλίου, στις 13 Ιουλίου 2012 η Ισπανία θέσπισε πρόσθετα μέτρα εξυγίανσης ύψους περίπου 1¼% του ΑΕΠ. Μαζί με παλαιότερα μέτρα εξυγίανσης που περιλαμβάνονται στη δέσμη του Δεκεμβρίου 2011, τον νόμο του προϋπολογισμού του 2012 και τα περιφερειακά σχέδια επανεξισορρόπησης, θεσπίστηκαν για το 2012 συνολικά μέτρα περίπου 5¼% του ΑΕΠ. Ωστόσο, σημαντικό μέρος των μέτρων αυτών (άνω του 1½% του ΑΕΠ) δεν έχει μόνιμο χαρακτήρα. Διάφορες φορολογικές αυξήσεις εισήχθησαν σε προσωρινή μόνο βάση ή συνίσταντο στην επίσπευση της καταβολής φόρων. Η κατάργηση του δώρου Χριστουγέννων στον δημόσιο τομέα περιορίστηκε επίσης μόνο στο 2012. Η σημαντική αυτή προσπάθεια εξυγίανσης θα εξουδετερωθεί εν μέρει από σοβαρή υστέρηση των εσόδων, λόγω μείωσης της συμμετοχής των φορολογικών εσόδων στη σύνθεση της ανάπτυξης και εντονότερης επιδείνωσης στην αγορά εργασίας, αύξησης των πληρωμών τόκων και αύξησης των κοινωνικών μεταβιβάσεων, που συνδέονται με την αύξηση των συντάξεων που εγκρίθηκε τον Δεκέμβριο του 2011. Επιπλέον, όπως και κατά τα προηγούμενα έτη, υπάρχουν ενδείξεις ότι ορισμένες περιφέρειες και πάλι θα αποκλίνουν από τους δημοσιονομικούς τους στόχους. Αφαιρουμένων των κυκλικών παραγόντων και των έκτακτων και λοιπών προσωρινών μέτρων, οι φθινοπωρινές προβλέψεις του 2012 από τις υπηρεσίες της Επιτροπής αναφέρουν βελτίωση του διαρθρωτικού ισοζυγίου κατά 1,2 εκατοστιαίες μονάδες σε -6,3% του ΑΕΠ το 2012, σε σύγκριση με τη βελτίωση του διαρθρωτικού ισοζυγίου κατά 2,7% του ΑΕΠ, που απαιτείται στην αναθεωρημένη σύσταση της ΔΥΕ. Με βάση τη διόρθωση για την προς τα κάτω αναθεώρηση της αύξησης της δυνητικής παραγωγής από την εποχή της τελευταίας σύστασης του Συμβουλίου βάσει του άρθρου 126 παράγραφος 7, η εκτιμώμενη διαρθρωτική προσαρμογή το 2012 θα είναι περίπου κατά 0,1 ποσοστιαίες μονάδες υψηλότερη. Επιπλέον, η μεταβολή στο διαρθρωτικό ισοζύγιο επηρεάστηκε επίσης σοβαρά από την υστέρηση στα έσοδα (δηλαδή σε σχέση με την πορεία του ΑΕΠ χρησιμοποιώντας τυπικές ελαστικότητες των εσόδων), η οποία ανέρχεται σε περίπου 1½ εκατοστιαίες μονάδες του ΑΕΠ. Συνολικά, αν ληφθεί υπόψη η εν λόγω υστέρηση των εσόδων, η εκτιμώμενη διαρθρωτική προσαρμογή θα αυξηθεί περαιτέρω σε περίπου 2¾ εκατοστιαίες μονάδες – σε συμφωνία με την προσπάθεια που απαιτείται βάσει της σύστασης του Συμβουλίου. Για το 2013, στις φθινοπωρινές προβλέψεις του 2012 οι υπηρεσίες της Επιτροπής εκτιμούν ότι το έλλειμμα της γενικής κυβέρνησης θα μειωθεί σε 6% του ΑΕΠ, σε σύγκριση με τον στόχο του 4,5% του ΑΕΠ, που αναφέρεται τόσο από την κυβέρνηση όσο και στην αναθεωρημένη σύσταση της ΔΥΕ. Το πρωτογενές ισοζύγιο αναμένεται να βελτιωθεί κατά 1,8 εκατοστιαίες μονάδες, μετά την αφαίρεση των μέτρων ανακεφαλαιοποίησης των τραπεζών, ενώ αναμένεται συρρίκνωση της οικονομίας κατά 1,4%. Μετά την τελευταία σύσταση του Συμβουλίου βάσει του άρθρου 126 παράγραφος 7 της ΣΛΕΕ, τον Αύγουστο του 2012, η ισπανική κυβέρνηση υπέβαλε πολυετές σχέδιο προϋπολογισμού για την περίοδο 2013-14. Ωστόσο, για το 2013, το σχέδιο δεν προσδιορίζει πολλά νέα μέτρα όσον αφορά τα έσοδα, σε σύγκριση με ό, τι είχε ήδη ανακοινωθεί στη δέσμη του Ιουλίου 2012. Το νομοσχέδιο για τον προϋπολογισμό του 2013, που υποβλήθηκε τον Σεπτέμβριο, περιείχε λίγα νέα μέτρα που δεν είχαν ανακοινωθεί προηγουμένως (π.χ. παράταση κατά ένα έτος του φόρου περιουσίας). Συνολικά, η δημοσιονομική επίπτωση των μέτρων διακριτικής ευχέρειας το 2013 αναμένεται να είναι περίπου 1¼% του ΑΕΠ στο σκέλος των δαπανών και περίπου 1% του ΑΕΠ στο σκέλος των εσόδων. Η αναμενόμενη δημοσιονομική απόκλιση 1½% του ΑΕΠ το 2013 εξηγείται εν μέρει από τη δυσμενέστερη θέση εκκίνησης που μεταφέρθηκε από το προηγούμενο οικονομικό έτος. Όμως, το νομοσχέδιο για τον προϋπολογισμό του 2013 βασίζεται επίσης σε αισιόδοξες μακροοικονομικές παραδοχές, οι οποίες προβλέπουν ότι το πραγματικό ΑΕΠ θα μειωθεί μόνο κατά 0,5% και η απασχόληση θα σταθεροποιηθεί. Αυτό συνεπάγεται την ύπαρξη σαφούς κινδύνου εκ νέου υστέρησης των εσόδων και υπέρβασης των κοινωνικών μεταβιβάσεων. Επιπλέον, το νομοσχέδιο για τον προϋπολογισμό φαίνεται επίσης να υποεκτιμά την αύξηση των κοινωνικών παροχών, συμπεριλαμβανομένων των συντάξεων και των επιδομάτων ανεργίας. Για τις περιφέρειες, τα κύρια μέτρα εξυγίανσης το 2013 είναι οι περικοπές στην υγεία και την παιδεία που περιλαμβάνονται στο σχέδιο προϋπολογισμού για την περίοδο 2013-14. Εντούτοις, δεν υπάρχουν επί του παρόντος διαθέσιμες πληροφορίες σχετικά με την πραγματική εφαρμογή των εν λόγω προγραμματισμένων μέτρων στους περιφερειακούς προϋπολογισμούς. Σύμφωνα με τις φθινοπωρινές προβλέψεις του 2012 από τις υπηρεσίες της Επιτροπής, το διαρθρωτικό έλλειμμα προβλέπεται να συρρικνωθεί περαιτέρω κατά 2,3 ποσοστιαίες μονάδες και να φθάσει στο 4,0% του ΑΕΠ το 2013, συμβαδίζοντας σε γενικές γραμμές με την τελευταία σύσταση του Συμβουλίου βάσει του άρθρου 126 παράγραφος 7 της ΣΛΕΕ, σύμφωνα με την οποία απαιτείται διαρθρωτική βελτίωση ύψους 2,5% του ΑΕΠ. Λαμβανομένης υπόψη της μεταβολής στην εκτιμώμενη αύξηση της δυνητικής παραγωγής μεταξύ των προβολών στις οποίες βασίζονται οι αναθεωρημένες συστάσεις της ΔΥΕ και των φθινοπωρινών προβλέψεων του 2012 από τις υπηρεσίες της Επιτροπής, η διαρθρωτική προσαρμογή θα είναι μεγαλύτερη κατά περίπου 0,1-0,2 εκατοστιαίες μονάδες. Για το 2014, οι φθινοπωρινές προβλέψεις του 2012 από τις υπηρεσίες της Επιτροπής αναφέρουν βελτίωση των οικονομικών προοπτικών, με τη μεταβολή του πραγματικού ΑΕΠ να επανέρχεται σε θετικό πρόσημο. Κάτι τέτοιο δεν θα ήταν αρκετό για να επιτευχθεί περαιτέρω μείωση του ονομαστικού ελλείμματος, που αναμένεται να διευρυνθεί σε 6,4% του ΑΕΠ, σε σύγκριση με τον στόχο του 2,8% του ΑΕΠ. Εκτός από το αποτέλεσμα βάσης, η αναμενόμενη απόκλιση οφείλεται κυρίως στη λήξη των προσωρινών μέτρων που λήφθηκαν κατά τα προηγούμενα έτη, στο γεγονός ότι τα προγραμματιζόμενα μέτρα εξυγίανσης για το 2014 δεν ήταν επαρκώς προσδιορισμένα στο πολυετές σχέδιο προϋπολογισμού που εξαγγέλθηκε τον Αύγουστο και, επομένως, δεν κατέστη δυνατόν να περιληφθούν στις προβλέψεις των υπηρεσιών της Επιτροπής, και στο ότι η συμμετοχή των φορολογικών εσόδων στην οικονομική ανάπτυξη θα συνεχίσει να είναι χαμηλή, με τα φορολογικά έσοδα να μην αυξάνονται ευθέως ανάλογα ως προς το ονομαστικό ΑΕΠ. Οι πληρωμές τόκων θα συνεχίσουν επίσης να αυξάνονται λόγω του υψηλότερου χρέους. Το διαρθρωτικό έλλειμμα αναμένεται να επιδεινωθεί κατά 1,3 εκατοστιαίες μονάδες του ΑΕΠ το 2014, σε σύγκριση με τη συνιστώμενη βελτίωση ύψους 1,9% του ΑΕΠ. Λαμβανομένης υπόψη της μεταβολής στην εκτιμώμενη δυνητική ανάπτυξη μεταξύ των προβολών στις οποίες βασίζεται η τελευταία σύσταση του Συμβουλίου, βάσει του άρθρου 126 παράγραφος 7 της ΣΛΕΕ, και των φθινοπωρινών προβλέψεων του 2012 από τις υπηρεσίες της Επιτροπής, η εκτιμώμενη διαρθρωτική προσαρμογή το 2014 θα είναι μεγαλύτερη κατά περίπου 0,1-0,2 εκατοστιαίες μονάδες. Κατά συνέπεια, η διαρθρωτική προσαρμογή θα υπολείπεται κατά περίπου 3 ποσοστιαίες μονάδες του επιπέδου που απαιτείται από τη σύσταση του Συμβουλίου. Η προσαρμογή για απρόβλεπτη υστέρηση των εσόδων είναι πιθανόν να μειώσει το χάσμα αυτό περαιτέρω, καθώς ορισμένα έσοδα δεν ακολουθούν την αυξητική πορεία που συνεπάγεται η ονομαστική αύξηση του ΑΕΠ. Πάντως, δεδομένου ότι μέχρι σήμερα έχουν καθοριστεί ελάχιστα ή πολύ λίγα μέτρα για το 2014, δεν είναι δυνατή η πλήρης αξιολόγηση της αποτελεσματικής δράσης για το 2014 στην παρούσα φάση. Με βάση τη σύσταση του Συμβουλίου του Ιουλίου 2012, βάσει του άρθρου 126 παράγραφος 7, η Ισπανία κλήθηκε επίσης να εφαρμόσει αυστηρά τις νέες διατάξεις του νόμου περί δημοσιονομικής σταθερότητας σχετικά με τη διαφάνεια και τον έλεγχο της εκτέλεσης του προϋπολογισμού και να συστήσει ανεξάρτητο δημοσιονομικό οργανισμό για την εκπόνηση αναλύσεων, την παροχή συμβουλών και την παρακολούθηση της δημοσιονομικής πολιτικής, καθώς και για την παρακολούθηση της προσήλωσης στους δημοσιονομικούς στόχους για όλες τις βαθμίδες της γενικής κυβέρνησης. Όσον αφορά τον νόμο περί δημοσιονομικής σταθερότητας, έχουν επέλθει κυρίως βελτιώσεις στην αναφορά δημοσιονομικών δεδομένων για τις περιφερειακές κυβερνήσεις, οι οποίες αντιπροσωπεύουν ένα βήμα προόδου για την επίτευξη μεγαλύτερης δημοσιονομικής διαφάνειας. Ωστόσο, δεδομένης της πρόκλησης για καθιέρωση νέων διαδικασιών αναφοράς μεταξύ περιφερειακών διοικήσεων, απομένει να επιτευχθεί ένα επίπεδο σταθερών επιδόσεων όσον αφορά την ποιότητα και τη συνέπεια των αναφορών. Ειδικότερα, η εφαρμογή του προληπτικού και διορθωτικού σκέλους του νόμου περί δημοσιονομικής σταθερότητας φαίνεται να είναι ανεπαρκής. Δεν έχει ενεργοποιηθεί μέχρι τώρα κανένας επίσημος μηχανισμός έγκαιρης προειδοποίησης ή διορθωτικών μέτρων, παρά το γεγονός ότι αρκετές αυτόνομες κοινότητες κινδυνεύουν σαφώς να μην πληρούν τους δημοσιονομικούς τους στόχους το 2012. Όσον αφορά τη σύσταση ανεξάρτητου δημοσιονομικού οργανισμού, στις 27 Σεπτεμβρίου η ισπανική κυβέρνηση έλαβε απόφαση για τη δημιουργία ενός τέτοιου οργανισμού. Η αποστολή του και η διοικητική δομή του είναι υπό καθορισμό. Ο οργανισμός πρόκειται να δημιουργηθεί το 2013, όταν θεσπιστεί ο σχετικός οργανικός νόμος. 3. Συμπεράσματα Με βάση τα τρέχοντα στοιχεία, φαίνεται ότι η Ισπανία έχει αναλάβει αποτελεσματική δράση που αντιπροσωπεύει επαρκή πρόοδο για τη διόρθωση του υπερβολικού ελλείμματος το 2012 και το 2013, εντός των ορίων που καθορίστηκαν από το Συμβούλιο στις 10 Ιουλίου 2012. Συγκεκριμένα, η Ισπανία έλαβε σημαντικά μέτρα εξυγίανσης που ανέρχονται περίπου σε 5¼% του ΑΕΠ το 2012 και σε 2¼% του ΑΕΠ το 2013. Λαμβανομένων υπόψη των αναθεωρήσεων της αύξησης της δυνητικής παραγωγής και της υστέρησης των εσόδων λόγω μείωσης των φορολογικών εσόδων, η εκτιμώμενη ετήσια βελτίωση του διαρθρωτικού ισοζυγίου είναι ευθυγραμμισμένη με την προσπάθεια προσαρμογής που απαιτείται από το Συμβούλιο για το 2012 και το 2013. Το 2012, ωστόσο, δεν εφαρμόστηκαν ουσιαστικά οι διατάξεις του νόμου περί δημοσιονομικής σταθερότητας σε σχέση με τους μηχανισμούς έγκαιρης προειδοποίησης και λήψης διορθωτικών μέτρων. Το γεγονός αυτό μπορεί να οδηγήσει σε νέες δημοσιονομικές αποκλίσεις σε περιφερειακό επίπεδο. Για το 2013, υπάρχουν σαφείς κίνδυνοι όσον αφορά την επίτευξη των ονομαστικών στόχων, που προέρχονται εν μέρει από ένα αισιόδοξο μακροοικονομικό σενάριο στο οποίο βασίζεται το νομοσχέδιο για τον προϋπολογισμό του 2013 και από τις αισιόδοξες προβλέψεις για την κοινωνική ασφάλιση. Όσον αφορά το 2014, φαίνεται ότι η Ισπανία δεν έχει λάβει ακόμα επαρκή μέτρα ώστε να υπάρξει η απαιτούμενη διαρθρωτική προσαρμογή. Στο πολυετές σχέδιο προϋπολογισμού, που εξαγγέλθηκε τον Αύγουστο, δεν υπάρχουν επαρκώς προσδιορισμένα μέτρα για να υποστηρίξουν τη συνιστώμενη δημοσιονομική προσπάθεια. Ως εκ τούτου, εξακολουθεί να υπάρχει ανάγκη καθορισμού πρόσθετων, μόνιμων μέτρων για το 2014. Σύμφωνα με την ανωτέρω αξιολόγηση, μολονότι αναλήφθηκε αποτελεσματική δράση για το 2012 και το 2013, τα μέτρα για το 2014 υπολείπονται της αναθεωρημένης σύστασης της ΔΥΕ. Βασισμένη στην αξιολόγηση αυτή, η Επιτροπή κρίνει ότι δεν απαιτούνται περαιτέρω ενέργειες προς το παρόν στο πλαίσιο της διαδικασίας υπερβολικού ελλείμματος για την Ισπανία. Η Επιτροπή θα εξακολουθήσει να παρακολουθεί εκ του σύνεγγυς τις δημοσιονομικές εξελίξεις στην Ισπανία, σύμφωνα με όσα προβλέπονται στο Σύμφωνο Σταθερότητας και Ανάπτυξης. Επιπλέον, όσον αφορά τη δημοσιονομική διακυβέρνηση, παρά την πρόοδο που σημειώθηκε στο πεδίο της δημοσιονομικής αναφοράς σε περιφερειακό επίπεδο, η επίτευξη υψηλότερου βαθμού δημοσιονομικής διαφάνειας θα απαιτήσει πιο ολοκληρωμένη, συνεκτική και έγκαιρη αναφορά σε ενοποιημένη βάση γενικής κυβέρνησης σύμφωνα με το ΕΣΛ 95. Τέλος, θα ήταν σημαντικό να υλοποιηθεί η προγραμματισθείσα σύσταση του δημοσιονομικού συμβουλίου και να εξασφαλιστεί η πλήρης θεσμική και οικονομική ανεξαρτησία του. Σύγκριση βασικών μακροοικονομικών και δημοσιονομικών προβλέψεων || || 2009 || 2010 || 2011 || 2012 || 2013 || 2014 Πραγματικό ΑΕΠ (% μεταβολή) || COM ΦΠ 12 || -3,7 || -0,3 || 0,4 || -1,4 || -1,4 || 0,8 COM ΕΠ 12 || -3,7 || -0,1 || 0,7 || -1,9 || -0,3 || 1,1 ΠΣ || -3,7 || -0,1 || 0,7 || -1,7 || 0,2 || 1,8 Κενό παραγωγής1 (% του δυνητικού ΑΕΠ) || COM ΦΠ 12 || -4,2 || -4,8 || -4,2 || -4,6 || -4,8 || -2,7 COM ΕΠ 12 || -4,3 || -4,8 || -4,2 || -5,3 || -4,7 || -2,8 ΠΣ || - || - || -3,8 || -4,3 || -3,8 || -2,1 Ισοζύγιο γενικής κυβέρνησης (% του ΑΕΠ) || COM ΦΠ 12 || -11,2 || -9,7 || -9,4 || -8,0 || -6,0 || -6,4 COM ΕΠ 12 || -11,2 || -9,3 || -8,9 || -6,3 || -6,1 || -6,4 ΠΣ || - || - || -8,5 || -5,3 || -3,0 || -1,1 Πρωτογενές ισοζύγιο (% του ΑΕΠ) || COM ΦΠ 12 || -7,7 || -7,0 || -5,0 || -2,2 || -2,5 || -2,1 COM ΕΠ 12 || -9,4 || -7,4 || -6,5 || -3,1 || -2,8 || -3,1 ΠΣ || - || - || -6,1 || -2,2 || 0,2 || 2,0 Κυκλικά προσαρμοσμένο ισοζύγιο1 (% του ΑΕΠ) || COM ΦΠ 12 || -9,4 || -7,6 || -7,6 || -6,0 || -4,0 || -5,3 COM ΕΠ 12 || -9,3 || -7,3 || -6,9 || -4,1 || -4,1 || -5,1 ΠΣ || - || - || -6,9 || -3,4 || -1,4 || -0,2 Διαρθρωτικό ισοζύγιο2 (% του ΑΕΠ) || COM ΦΠ 12 || -8,7 || -7,6 || -7,5 || -6,3 || -4,0 || -5,3 COM ΕΠ 12 || -8,7 || -7,3 || -7,0 || -4,3 || -4,1 || -5,1 ΠΣ || - || - || -7,3 || -4,4 || -2,2 || -0,2 Ακαθάριστο δημόσιο χρέος (% του ΑΕΠ) || COM ΦΠ 12 || 53,9 || -61,5 || 69,3 || 86,1 || 92,7 || 97,1 COM ΕΠ 12 || 53,9 || -61,2 || 68,5 || 80,9 || 86,8 || 91,8 ΠΣ || - || - || 68,5 || 79,8 || 82,3 || 81,5 Σημειώσεις: 1 Κενά παραγωγής και κυκλικά προσαρμοσμένα ισοζύγια σύμφωνα με τα προγράμματα, όπως υπολογίστηκαν εκ νέου από τις υπηρεσίες της Επιτροπής βάσει των πληροφοριών που περιλαμβάνονται στα προγράμματα. 2 Κυκλικά προσαρμοσμένο ισοζύγιο πλην έκτακτων και λοιπών προσωρινών μέτρων. 3 Το πρόγραμμα βοήθειας προς τον χρηματοπιστωτικό τομέα για την ανακεφαλαιοποίηση των τραπεζών, που αποφασίστηκε στις 23 Ιουλίου 2012, δεν είχε ακόμη αντίκτυπο στις προβλέψεις για το χρέος και το έλλειμα της γενικής κυβέρνησης για το 2012-14. Πηγή: COM ΦΠ12 – Φθινοπωρινές προβλέψεις των υπηρεσιών της Επιτροπής 2012· COM ΕΠ12 – Επικαιροποποιημένες εαρινές προβλέψεις των υπηρεσιών της Επιτροπής 2012· ΠΣ – Πρόγραμμα Σταθερότητας Απριλίου 2012.